Laat sy Liefde jou Lei: Die oorsprong van vrede ... is liefde - www.bybelkennis.co.za
Laat sy Liefde jou Lei: Die oorsprong van vrede … is liefde – Milanie Vosloo
Die oorsprong van vrede … is liefde
Maar as die Gees ons lewe beheer, is die gevolg: …vrede … Galasiёrs 5:22
Toe moeder Teresa haar Nobelprys ontvang het, is daar aan haar gevra: "Wat kan ons doen om wêreldse vrede te bevorder?" Haar antwoord was: "Gaan huis toe en wees lief vir jou gesin. As ons nie vrede het nie, is dit omdat ons vergeet het dat ons aan mekaar behoort."
Hoe waar is dit nie. Dink maar aan dié kere wanneer jy onvrede in jou hart het. Dis gewoonlik in tye wanneer jy kwaad, wrokkig, omgekrap en te na gekom, voel. Dan is dit mos of die gebrek aan vrede plek maak vir negatiewe en aanvallende gedagtes wat gewoonlik uitloop op woorde en optredes waaroor ons later spyt is. Die oomblik egter wanneer ons toelaat dat die Gees ons onrustige gemoed met sý vrede vul, kom daar rustigheid oor ons wat ons help om begrip vir en deernis met ander te hê. Dan gee Hy sélf aan ons perspektief en insig in ons eie én ander se emosies. Dan staan Hy ons in ons swakheid by en help Hy ons om vrede te maak met ons eie en ander se tekortkominge … en om weer met liefde uit te reik. Die uiteinde daarvan is dikwels twee mense wat mekaar met nuwe oё sien en met 'n gees van toegeneentheid koester.
Gaan leef vandag met 'n hart wat gevul is met die ingesteldheid van vrede. Dis áltyd die moeite werd!